Anni Svanholt (SF), 2000-11-21:
Vi betaler for meget for medicin i Danmark i forhold til andre lande, og det vil vi ikke finde os i, derfor skal priserne ned.
Vi mener, at almindelige forbrugere skal betale mindre og industrien skal betale mere, og at samfundet, dvs. skatteyderne, også skal have en gevinst i form af mindre udgifter.
Vi har længe i SF ønsket at få gjort noget ved medicinalindustriens høje priser, og vi har også stillet forslag om priskontrol.
Vi synes, at det offentlige skal bruge sin køberrolle til at skabe et effektivt modspil til medicinalfirmaerne og importørerne, der typisk er meget monopoliserede sælgere.
Det offentlige har i alt for høj grad accepteret medicinalmonopolernes høje priser og ladet skatteyderne og borgerne betale.
Derfor var vi også meget tilfredse med, at der i finanslovaftalen for 2000 mellem regeringen, De Konservative, CD og SF, og som Venstre tilsluttede sig, er blevet taget fat på problemet med for høje priser på medicin.
En række forslag blev vedtaget med det formål at organisere et modspil til medicinalmonopolerne fra det offentlige.
Et af forslagene var bortfald af tilskud, hvis medicinpriserne lå over det europæiske gennemsnit.
Et andet forslag, nemlig udbud i licitation af synonyme lægemidler, venter vi på at få godkendt i EU.
Rabat til apotekerne ved omkostningsbesparende indkøb er trådt i kraft.
Men medicinalindustrien har mod forventning ikke sat priserne ned til det europæiske gennemsnitsniveau, i det omfang det altså var forudsat ved lovens vedtagelse.
Det har bevirket, at nogle kronikere er kommet i klemme, så de skal betale en meget stor egenbetaling, og sådan skal det ikke være, det har aldrig været hensigten eller meningen med loven.
Ved førstebehandlingen af lovforslaget lagde SF netop meget vægt på, at medicinbrugerne ikke måtte komme i klemme på grund af ændringerne.
Jeg fremhævede følgende, og der kan jeg så citere:
»... mener vi, at ingen borger nogen sinde må komme i den situation, at der skal betales den fulde pris for et lægemiddel, og en patient, der er kroniker, skal heller ikke betale mere end maks. 3.600 kr. ...
Vi mener, der skal lægges vægt på høringssvarene.
Vi har lagt særlig mærke til det høringssvar, der er kommet fra Ældre Sagen, som ønsker, at lovforslagets regler kun gælder for lægemidler, hvor der er mulighed for substitution, og hvor mindst ét af lægemidlerne har fuldt tilskud.« Dette synspunkt gælder stadig for os.
Derfor skal der gribes ind nu, så der kan blive rettet op på de utilsigtede virkninger. Der bliver et prisstop, og derefter kommer prisen ned på gennemsnittet af europæiske priser.
De midlertidige prisforanstaltninger udløber den 24. juni 2001.
Og i mellemtiden vil sundhedsministeren iværksætte et udvalgsarbejde med deltagelse af Lægemiddelindustriforeningen og Den Almindelige Danske Lægeforening med henblik på at anvise modeller til sikring af målsætningen om at sikre priserne i Danmark på det europæiske niveau. Jeg vil gerne understrege, at SF ser frem til en varig løsning, der kan sikre, at priserne kommer ned på niveau med vore nabolande, og vi mener, at løsningen skal findes og besluttes i denne samling.
Ved at sætte tommelskruerne hårdere på medicinalindustrien, kan der her spares penge på medicintilskuddene, som så kan bruges til at gøre kræftbehandlinger bedre og udbygge genoptræning og lave mere forebyggelse, og det synes vi er meget mere fornuftigt.
Med disse bemærkninger vil jeg gerne sige, at vi støtter lovforslaget, men naturligvis vil vi under udvalgsbehandlingen kigge nærmere på det.